b'\n_START_ARTICLE_\n\xc5\xbdmogaus aplinkos konferencijos deklaracija\n_START_PARAGRAPH_\n\xc5\xbdmogaus aplinkos konferencijos deklaracija (arba Stokholmo deklaracija) \xe2\x80\x93 dokumentas, 113 valstybi\xc5\xb3 priimtas 1972 m. Stokholme vykusios Jungtini\xc5\xb3 Taut\xc5\xb3 \xc5\xbdmogaus aplinkos konferencijos metu. Joje \xc4\xafteisinti 26 pagrindiniai aplinkosaugos principai ir pridedamas veiksm\xc5\xb3 planas, turintis 109 rekomendacijas ir penkias rezoliucijas. Manoma, kad konferencijos populiarumas ir \xc5\xa1io dokumento pri\xc4\x97mimas buvo l\xc5\xab\xc5\xbeis, parodantis, kad aplinkosauga tapo tarptautin\xc4\x97s svarbos klausimu. Aplinkos apsauga netrukus tapo daugelio \xc5\xa1ali\xc5\xb3 valstybin\xc4\x97s politikos dalimi, prad\xc4\x97ta aktyviau svarstyti tarptautiniu mastu, \xc4\xafkurta speciali tai pri\xc5\xbei\xc5\xabrinti JTO institucija \xe2\x80\x93 Aplinkos apsaugos programa.\n_START_SECTION_\nTurinys\n_START_PARAGRAPH_\nDeklaracija prasideda parei\xc5\xa1kimais apie aplinkos svarb\xc4\x85, b\xc5\xabtinyb\xc4\x99 j\xc4\x85 saugoti, kylan\xc4\x8dias aplinkos problemas, b\xc5\xabtinyb\xc4\x99 suderinti vystym\xc4\x85si ir aplinkosaug\xc4\x85. Toliau seka 26 principai, d\xc4\x97l kuri\xc5\xb3 sutaria visos deklaracij\xc4\x85 pri\xc4\x97musios \xc5\xa1alys. Juose i\xc5\xa1rei\xc5\xa1kiamas palaikymas \xc5\xbemogaus teis\xc4\x97ms, b\xc5\xabtinyb\xc4\x97 saugoti nat\xc5\xabraliuosius i\xc5\xa1teklius, laukin\xc4\x99 gamt\xc4\x85, ma\xc5\xbeinti tar\xc5\xa1\xc4\x85, kurti kiekvienoje \xc5\xa1alyje valstybin\xc4\x99 aplinkos apsaugos politik\xc4\x85, pad\xc4\x97ti besivystan\xc4\x8dioms \xc5\xa1alims vystytis nedarant \xc5\xbealos aplinkai, vystyti aplinkos tyrimus, kurti standartus, siekti glaudesnio tarptautinio bendradarbiavimo.'